**TV-avisen som genre og dens historie**

**Tv-nyhederne**

En nyhedsudsendelse på tv kombinerer billede og tekst: faste og levende billeder og tekst på skrift, oplæst og talt.

Udsendelsen optages i tv-studiet.

Udsendelsen har egen jingle og eget logo, en fast arena med fast scenografi, hvori programmet afvikles. Projektører i loftet sikrer ensartet belysning, som oftest [high key-belysning](https://textanalyse.systime.dk/index.php?id=5373#c21642), da det er den mest neutrale belysning. Der optages med flere kameraer med simultan-redigering foretaget af programmets producer.

Historierne er udvalgt efter nyhedskriterierne og skarpt vinklet, og billeder og tekst nøje udvalgt, så de indgår i det enkelte indslag og i den dramaturgi, som regel perlekædekompositionen, som ligger til grund for nyhedsudsendelsen som genre.

## Tv-nyhedsudsendelsens dramaturgi

Rammerne om tv-kanalernes nyhedsudsendelser er faste: De ligger på et fast tidspunkt, studieværten - siddende ved et skrivebord foran en rolig baggrund eller et - mere eller mindre - travlt redaktionslokale - byder velkommen, og programmet afvikles efter en nøje tilrettelagt dramaturgi.

Studieværten er seernes guide gennem hele udsendelsen.

Et traditionelt nyhedsindslag er struktureret i 4 faser:

* Nyhed (Hvad er det nye? Hvorfor skal vi høre om det nu?)
* Baggrund (Få ord om, hvad der er baggrunden for det, der er sket)
* Udfoldning af historien (Hvad er der sket?)
* Perspektiv (Hvad er konsekvensen? Hvad kan man forvente, der sker efterfølgende?)

Til hver nyhed giver studieværten et kort 'oplæg', svarende til avisens rubrik og underrubrik. Derefter følger historien - ofte struktureret efter nyhedstrekanten og typisk med besvarelse af de klassiske syv faktaspørgsmål.

Mens nyhedshistorien speakes, vises et redigeret billedforløb, en reportage med faste og/eller levende billeder, grafikker mv. ofte efterfulgt af beretninger fra reportere on location, interviews i eller fra studiet - eller såkaldte sync'er, interviewbidder, hvor kilder får lov til at udtale sig om deres holdning til dette og hint. Til forskel fra aviser, hvor udtalelser refereres, kan man på tv se, hvordan kilden reagerer og hvilken stemning, han eller hun er i. Studieværten afrunder indslaget med et afsluttende 'nedlæg', der opsummerer og perspektiverer.

Udsendelsens samlede dramaturgi bevæger sig som en perlerække gennem indenrigs- og udenrigsstof og går fra såkaldt "hårde" nyheder (fx politik, økonomi, katastrofer) til "bløde" (fx kulturstof, natur, dyrebørn m.m.). Man kan også skelne mellem nyheder fra det offentlige hhv. det private område.

## Tv-nyhedernes fortællerforhold

Studieværten i  tv-nyhederne har rollen som vært på vegne af tv-stationen. Studieværter er forskellige, men deres rolle i nyhedsudsendelsen er at repræsentere tv-stationen og ikke sig selv. Studieværten ses derfor i halvnær; et neutralt billedudsnit, hvor man kan se relevante detaljer, men ikke nøje aflæse ansigtsudtryk. Seerne skal ikke identificere sig med studieværten som person. Studieværten siger velkommen til seerne, guider dem gennem udsendelsen og runder udsendelsen af med adresse til seerne.

Studieværten er udsendelsens autoritative fortæller. Han har øjenkontakt med seerne hele vejen igennem, og man ser ikke, at øjnene er rettet mod en telepromter, der projicerer studieværtens manuskript op foran ham. Studieværten kan uddelegere ordet til tv-stationens reportere i en stand up, et interview eller telefoninterview eller gøre brug af interviewpersoner, som kan være inviteret ind i studiet eller intervieweson location.

Under Sporten og Vejrudsigten overtager sportsmedarbejderen eller vejrprofeten kortvarigt værtsrollen. Kortere reportageindslag speakes af en journalist, der ikke ses på skærmen.

Reporterne dækker en del af indenrigs- eller udenrigsstoffet og kan også interviewe folk on location. Interviewpersonerne deltager i deres egenskab af eksperter ('ekspertinterview'), som parthavere i en sag ('partsinterview'), som borgere, der har mærket konsekvensen af fx et politisk indgreb eller en naturkatastrofe ('erfaringsinterview') eller som menigmand, der på gaden bliver spurgt om sin holdning til dette og hint ('vox pop', "folkets røst").

Også studieværten kan interviewe. Enten fra studiet, eller i studiet. Som interviewer må studieværten - som alle andre journalister - overveje sin rolle. Er han "mikrofonholder", guidende, opklarende på seerens vegne eller dybdeborende? Tiden er knap, og kontroversielle spørgsmål overlades normalt til andre mere dybtgående faktaprogrammer eller talkshows.

En anden mulighed for uddybning er at henvise til nyhedernes site eller sider på de sociale medier.

## Tv-nyhederne: tekst og billede

Tv er et billedmedie. Mens nyhedsudsendelsen speakes, vises et redigeret billedforløb, som består af faste og levende billeder, grafikker, on location-optagelser mv. Det enkelte billede eller billedforløb med eller uden lyd illustrerer, forankrer, dokumenterer eller uddyber den speakede tekst.

Nyheder er faktatekster, og det er i princippet ikke meningen, at billeder skal "leve deres eget liv", eller at der skal gøres brug af filmiske virkemidler, der ligger uden for de koder, man forbinder med faktatekster. Men normerne er i opbrud, således at man i dag i højere grad end tidligere benytter dramaturgi og visuelle virkemidler hentet fra fiktionen også i nyhederne. Det kan være brug af berettermodel, low key belysning eller følelsesvækkende nærbilleder eller dækbilleder. Det øger fascinationskraften, men spørgsmålet er, hvad det betyder for troværdigheden?

Man kan også diskutere iscenesættelsen af de medvirkende. Fx er det almindeligt, at en ekspert fotograferes i sin hvide kittel eller på sit kontor, mens den almindelige borger fotograferes hjemme, på gaden eller i naturen.

Reporteren kan stå med et fast billede bag sig eller være fotograferet *on location* med et relevant eller mere eller mindre spektakulært udsnit af stedet bag sig. Reporteren forventes at give sandfærdig information, og billeder og lyd forventes at være autentiske og synkrone. En reporter kom derfor galt afsted, da han føjede et par bombenedslagslyde til i sin reportage fra et krigsområde og ved en anden lejlighed kom med upræcise oplysninger om, hvad man egentlig så på billederne fra stedet, hvor han befandt sig.

En detaljeret undersøgelse af et enkeltbillede eller et indslag består foruden af den ledsagende tekst af mange analyseelementer, som tv deler med film:

Forhold dig i din analyse til:

Indstilling: komposition, synspunkt, perspektiv og fokusering.

Synsvinkel (POV)

Lyssætning: Lys-type, farve etc.

Kamera (Herunder optik: som det menneskelige øje eller er der anvendt en anden type linse? Telelinse, vid-vinkel-linse osv. Kameraføringen er også af betydning: dynamisk eller stationær? Vinklen på kameraet: ewr der benyttet ’tilt’ osv?

Klipning: f.eks. Krydsklipning, montageklipning med mere

Lydside: reallyd, voice over med mere.

Du bør også se på fakta og fiktionskoder (Søg evt. på google). Herunder er en oversigt, som kan anvendes til at skelne mellem teknikker, der tyder på en brug af fiktion-koder eller fakta-koder i ’levende billeder’ (TV):

Nedenstående oversigt giver et bud på, hvilke koder og virkemidler, der kendetegner henholdsvis dokumentar- og fiktionsfilm.

|  |  |  |
| --- | --- | --- |
| **Filmisk virkemiddel** | **Faktakode** | **Fiktionskode** |
| **Billedudsnit** | Total til halvnær  (- identifikation) | Nær til ultranær  (+identifikation) |
| **Perspektiv** | Normalperspektiv  (neutralt) | Frø- og fugleperspektiv  (ikke neutralt) |
| **Billedkomposition** | Balance | Ubalance |
| **Kamera** | Håndholdt eller fast (afhængig af objektiv situation) | Håndholdt eller fast (iscenesat) |
| **Point of view (at "låne" kameraets "øje" til en af personerne)** | Er ikke faktakode | Fiktionskode |
| **Lys** | High key (neutralt) | Low key (dramatisk lys/ skyggevirkning) |
| **Klipning** | Kontinuitetsklipning (neutralt) | Montageklipning (indsatte billeder, krydsklip mv.) |
| **Lyd** | Synkron, reallyd | Asynkron, effektlyd |
| **Forløbsstruktur** | Perlekæde, nyhedstrekant | Berettermodel el. lignende |
| **Scenografi** | Neutral | Ikke neutral |

Frit efter: Horsbøl og Harboe: Den iscenesatte virkelighed, Systime 2004-05